CELEX: 62009TN0520
Language: et
Date: 2009-12-24 00:00:00
Title: Kohtuasi T-520/09: 24. detsembril 2009 esitatud hagi — TF1 jt versus komisjon

27.3.2010   
            
            
               ET
            
            
               Euroopa Liidu Teataja
            
            
               C 80/30
            
         24. detsembril 2009 esitatud hagi — TF1 jt versus komisjon
   (Kohtuasi T-520/09)
   2010/C 80/51
   Kohtumenetluse keel: prantsuse
   
      Pooled
   
   
      Hagejad: Télévision française 1 (TF1) (Boulogne Billancourt, Prantsusmaa), Métropole télévison (M6) (Neuilly-sur-Seine, Prantsusmaa), Canal + SA (Issy-Les-Moulineaux, Prantsusmaa) (esindajad: advokaadid J.-P. Hordies ja C. Smits)
   
      Kostja: Euroopa Komisjon
   
      Hagejate nõuded
   
   
               —
            
            
               tühistada komisjoni 1. septembri 2009. aasta otsus riigiabi kohta C 27/09 (ex N 34/A/09 & N 34/B/09) — Eelarvetoetus France Télévisions’ile (2010-2012) osas, milles komisjon otsustas lugeda France Télévisions’ile 2009. aastaks antava 450 miljoni euro suuruse eelarvetoetuse, millest on teatatud, kokkusobivaks EÜ asutamislepinguga vastavalt EÜ artikli 86 lõikele 2;
            
         
               —
            
            
               kohustada komisjoni algatama ELTL artikli 108 lõikes 2 ette nähtud ametlik abi uurimismenetlus;
            
         
               —
            
            
               mõista kõik esimese astme kohtukulud välja komisjonilt.
            
         
      Väited ja peamised argumendid
   
   Käesoleva hagiga palutakse tühistada komisjoni 1. septembri 2009. aasta otsus K(2009) 6693 (lõplik), mille komisjon tegi EÜ artikli 88 lõikes 3 (nüüd ELTL artikkel 108) ettenähtud menetluse tulemusel ja milles komisjon luges France Télévisions’ile 2009. aastaks antava eelarvetoetuse, mille maksimaalne suurus on 450 miljonit eurot, ühisturuga kokkusobivaks. Hagejad taotlevad selles kontekstis ametliku uurimismenetluse algatamist vastaval ELTL artikli 108 lõikele 2.
   Oma nõude toetuseks esitavad hagejad üheainsa väite, et esines tõsiseid raskusi, mistõttu oleks komisjon pidanud algatama EÜ artikli 88 lõikes 2 (nüüd ELTL artikli 108 lõige 2) ette nähtud ametliku uurimismenetluse ja paluma huvitatud isikutel esitada oma märkused.
   Hagejad viitavad tõsiste raskuste näitajate olemasolule, mis tulenevad esiteks esialgse uurimismenetluse asjaoludest ja teiseks vaidlustatud otsuse sisust.
   Esialgse uurimismenetluse ülemäärane kestus, menetluse käik ja vaidlusaluse toetuse suurus annavad tunnistust tõsiste raskuste näitajate olemasolust seoses esialgse uurimismenetluse asjaoludega.
   Tõsiste raskuste näitajate olemasolu seoses vaidlustatud otsuse sisuga tugineb kahele asjaolule. Esiteks tuleneb see puudulikust teabe tasemest, või isegi ebaõigest teabest, mis komisjonil oli vaidlustatud otsuse tegemise hetkel, ja teiseks sellest, et komisjonil ei ole võimalik teha järeldust abi kokkusobivuse kohta ilma põhjaliku analüüsita, arvestades ülemäärase hüvitise ohtu käesoleval juhul.